**TYÖELÄMÄN JA AMMATILLISEN KORKEAKOULUTUKSEN VERKOSTON   
(TAKKI-VERKOSTO) TYÖVALIOKUNNAN KOKOUS 5 / 2018**

Aika: Perjantai 16.11.2018 klo 8.15-9.00

Paikka: Eduskunnan lisärakennus, kokoushuone Saarni

Läsnä: Kansanedustaja Aila Paloniemi, puheenjohtaja

Kansanedustaja Eeva-Johanna Eloranta

Kansanedustaja Jani Toivola (3 § lähtien)

Rehtori Tapio Kujala, DIAK

Rehtori Petri Raivo, Karelia-ammattikorkeakoulu

Toiminnanjohtaja Petri Lempinen, Arene

Erityisasiantuntija Hannele Louhelainen, OAJ, sihteeri

1 § Kokouksen avaus

Puheenjohtaja avasi kokouksen klo 8.15

2 § Työelämä uusien taitojen äärellä tilaisuudesta päättäminen (liite)

Tilaisuuden ajankohdaksi on varmistunut 22.1.2018 klo 16-18. Työvaliokunta kävi keskustelua ohjelmaluonnoksesta ja teki muutamia tarkennuksia. Ohjelmarunko on muistion liitteenä.

3 § Amkien rahoitusmallimuutokset

Petri Lempinen esitteli ajankohtaisen tilanteen ja työvaliokunta kävi asiasta keskustelua. Kanslianpäällikkö Anita Lehikoinen on esitellyt yliopistojen ja ammattikorkeakoulujen rahoitusmallit parlamentaarisen seurantaryhmän jäsenille. Erityisesti mallissa puhuttavat strategiarahoituksen prosenttiosuus, alakohtaiset kertoimet, kansainvälistymisen ja yhteistyön intressipainotuksen pienuus. Todettiin, että hallituksen sisällä ei ole vielä muodostettu kantaa rahoitusmuistioon. Työvaliokunnassa koettiin tärkeänä, että uudistuksella vahvistetaan entisestään korkeakoulujen autonomiaa toiminnan suunnittelussa ja toteutuksessa. Lisäksi todettiin, että rahoituksen jakamisen perusteiden ja päätösten on oltava toiminnaltaan läpinäkyvää. Asetusten muistiotekstin on oltava niin selkeä, että ns. ohjauksen mielivallalle ei jää tilaa. Rahoitusmalliraportti ja asetustekstit lähtevät lausuntakierrokselle vielä tämän vuoden puolella.

4 § Tilannekatsaus amkien ja yliopistojen yhteistyöhön

Petri Raivo kertoi ajankohtaisen tilanteen ammattikorkeakoulujen tutkimus- ja kehittämistoiminnasta muun muassa todeten mitä viiden miljoonan tutkimusrahoituksen avaaminen merkitsee amkeille. Petri muistutti, että ammattikorkeakouluille on lain kautta määritelty innovaatiotoiminta tehtäväksi ja siksi rahoituksen avaaminen on tärkeä signaali. Työvaliokunnan mielestä tki-toiminnan rahoitusta on vahvistettava ja esimerkiksi Business Finlandin tki-rahoitusta on avattava myös ammattikorkeakouluille yhä voimallisemmin.

Petri Lempinen avasi tämän hetkistä tilannetta korkeakoulujen koulutusyhteistyöstä ja amkien omistajuusmuutoksista. Tiedoksi saatettiin muun muassa, että Jyväskylän budjetin teon yhteydessä on nostettu esille amkin ja yliopiston konsernimahdollisuus, Haaga-Helia laajentaa toimintaansa vieden itsenäisen lukukausimaksullisen korkeakoulun Viroon ja Campus Online on avattu, missä on jo tarjolla yli 50 kurssia syksyllä 2018. Toiminta laajenee: keväällä 2019 tarjonnassa on noin 380 kurssia ja syksyllä 2019 yli 500. Työvaliokunta kävi laajalti keskustelua asiasta ja totesi, että yhteistyönä toteutettu koulutustarjonta tulee mullistamaan suomalaista korkeakouluverkkoa.

5 § Työvaliokunnan seuraava kokous

Pidetään eri kutsusta.

6 § Kokouksen päättäminen

Puheenjohtaja päätti kokouksen klo 9.